Et særkende ved den danske sommer er de lyse sommeraftener og nætterne, som aldrig bliver helt mørke. Mod nord kan man nemlig hen over natten fornemme, at Solen ikke er langt under horisonten på noget tidspunkt. Nu takker de lyse nætter imidlertid af for denne gang, og så får vi til gengæld nattemørket og den prægtige stjernehimmel tilbage. I Gedser havde man allerede den sidste lyse nat den 3. august, mens man i Skagen, tættere på midnatssolen mod nord, har den sidste lyse nat den 14. august. De lyse nætter begynder tilsvarende tidligere mod nord, og resultatet er, at man i Skagen har 108 lyse nætter hen over sommeren, mens man i Gedser, Danmarks sydligste by, må nøjes med 86. Solen skal være mindre end 18 grader under horisonten Man kalder det en lys nat, når Solen er mindre end 18 grader under horisonten hen over natten. Er den det, har Solens stråler nemlig mulighed for at oplyse vores nordlige nattehimmel en smule. Faktisk i en sådan grad, at man i skyfrit vejr sagtens kan færdes ude og finde rundt midt om natten med et normalt nattesyn. Nu er Solen på vej længere og længere ned under horisonten for hver nat, der går, og i nætterne omkring årets korteste dag i december, står den hele 58 grader under horisonten i Gedser, når den er længst nede.

Opsummering:
Sommeren er lysere mod nord, og i Skagen har man 22 lyse nætter mere end i Gedser.